Tallinnan synagoga

Tallinnan synagoga (vir. Tallinna sünagoog) on Viron pääkaupungissa Tallinnassa sijaitseva synagoga, joka palvelee kaupungin noin 2500-jäsenistä juutalaisyhteisöä. Se vihittiin käyttöön 2007 maan ensimmäisenä synagogana toisen maailmansodan jälkeen. Edellinen synagoga tuhoutui pommituksessa vuonna 1944. Nykyinen synagogarakennus kuuluu samaan kokonaisuuteen kuin Tallinnan juutalaisen koulun rakennus, juutalainen yhteisökeskus ja Viron juutalaismuseo. Synagogan rabbina toimii Efraim Šmuel Kot. Neuvosto-Virossa juutalaisten toimintamahdollisuudet olivat olleet hyvin suppeat. Maan itsenäistymisen jälkeen synagogana käytettiin erään tallinnalaiskoulun tiloja. Synagogan suunnittelutyö alkoi syyskuussa 2004 ja rakennustyö syyskuussa 2005. Rakentamiseen arvioitiin alkujaan käytettävän 6,5 miljoonaa Viron kruunua. Loppujen lopuksi kulut ylittivät 22 miljoonaa kruunua. Suurimmat rahoittajat olivat yli miljoona kruunua lahjoittanut akateemikko Mihhail Bronšteinin poika Aleksandr Bronštein ja yhdysvaltalaisen George Rohrin perhesäätiö. Rakennuskuluja varten lahjoittivat myös monet virolaiset yritykset ja organisaatiot, Tallinnan kaupunginhallitus, Viron sisäministeriö ja yksityishenkilöt. Aleksandr Bronšteinin pyynnöstä synagoga omistettiin tämän äidin Beila Barskin muistolle. Rakennuksen ovat suunnitelleet arkkitehdit Lembit-Kaur Stöör ja Tõnis Kimmel KOKO-arkkitehtitoimistosta. Synagogan vihkiäistilaisuus pidettiin 16. toukokuuta 2007, ja siihen osallistui muun muassa israelilainen poliitikko Shimon Peres. Rakennus on pinta-alaltaan 1500 m². Toisessa kerroksessa sijaitsevaan synagogasaliin mahtuu jumalanpalvelusten aikana istumaan 105 henkeä. Salissa on myös naisten lehteri, johon mahtuu 65 henkeä. Salin voi muuttaa myös konserttikäyttöön. Joidenkin lähteiden mukaan synagogasaliin mahtuu 230 henkeä, kun lehteriä ei lasketa mukaan. Salin lisäksi synagogassa on mikve, košer-ravintola ja matkamuistokauppa. Ennen synagogan valmistumista Virossa ei ollut mikveä, vaan lähimmät sijaitsivat Helsingissä ja Riiassa. Rakennuksen kolmannessa ja neljännessä kerroksessa sijaitsee työhuoneita ja kirjasto, ja ensimmäisessä kerroksessa pienempi sali. Lähteet